ગત ચોમાસા જેવી સ્થિતિ ન સર્જાય તે માટે સેન્ટ્રલ વિસ્ટા ગાર્ડનથી માંડીને સેકટરની આંતરિક ગટરો અને સ્ટોર્મ વોટર ડ્રેનેજ લાઈનમાં બ્લોકેજ કે લીકેજ ન રહે તે માટે પ્રયાસ હાથ ધરાયા છે. ડ્રેનેજ લાઈન અને સ્ટોર્મ વોટર ડ્રેનેજ લાઈનમાં કચરો ભરાઈ ન રહે તે માટે સફાઈની સાથે ચેકિંગ હાથ ધરાયું છે. ચોમાસામાં ફૂટપાથ અને રસ્તાની બાજુમાં પડેલો સૂકા પાંદડા જેવો કચરો વરસાદના પાણી સાથે વહી જતો હોય છે. જેના કારણે પાણી ભરાવાની સાથે ગટરોમાં બ્લોકેજની સમસ્યા સર્જાય છે. આ સ્થિતિ નિવારવા માટે સેન્ટ્રલ વિસ્ટા ગાર્ડન, અન્ય બગીચાઓ અને વિવિધ સેકટરોમાં ફૂટપાથ કે રોડની બાજુમાંથી કચરો એકત્રિત કરવામાં આવી રહ્યો છે. મ્યુનિસિપલ કોર્પોરેશન દ્વારા આ કામગીરી માટે ડોર ટૂ ડોરના વાહનોની સાથે અન્ય વાહનો પણ રોકવામાં આવ્યા છે. સોમવારે વરસાદ આવ્યા બાદ સતત બે દિવસ સુધી વરસાદ ન પડતાં અનેક વિસ્તારમાંથી સૂકા પાંદડા સહિતના કચરાનો નિકાલ કરવામાં આવ્યો છે.